C 486/4
FI
Euroopan unionin virallinen lehti
21.12.2022
2.10 Mikro- ja pk-yrityksillä, joilla on kiertotalouteen, ilmastoon, biologiseen monimuotoisuuteen, uusiutuvaan energiaan ja muihin vihreän kehityksen ohjelman teemoihin liittyvä yritysidea, on luontainen kannustin paneutua ja investoida uusiin liiketoimintamahdollisuuksiin ja tavoitella niitä näillä aloilla.
Niillä on monia mahdollisuuksia esimerkiksi rakennusten peruskorjauksessa, infrastruktuurin suunnittelussa ja rakentamisessa, teollisessa tuotannossa ja laitteiden huollossa, oikeudellisten ja kirjanpitopalvelujen tuottamisessa sekä digitaalisten ratkaisujen kehittämisessä.
Siirtymäprosessi on pitkälti riippuvainen niiden palkkaamien asiantuntijoiden tuottamista älykkäistä ratkaisuista, mikä korostaa laadukkaan ja tarkoituksenmukaisen koulutuksen, ammatillisen koulutuksen ja jatkuvan täydennyskoulutuksen merkitystä.
2.11 Kaikkein haavoittuvimmassa asemassa olevat mikro- ja pk-yritykset, joilla on myös suurin tiedontarve, ovat puolestaan niitä, jotka katsovat, että vihreän kehityksen ohjelma on vain lisäsäädös, joka kasvattaa kumulatiivista hallinnollista taakkaa, kohdistaa paineita yrityksen nykyiseen liiketoimintamalliin ja rajoittaa yrityksen tavanomaisen liiketoiminnan kannattavuutta.
Tämä korostaa sitä, että kaikki mikro- ja pk-yritysten luokat, olivatpa ne haavoittuvia viivyttelijöitä, seuraajia tai johtajia, tarvitsevat erilaista, erityisesti niille kohdennettua tukea (2).
2.12 Lisäksi mikro- ja pk-yritysten kapasiteetissa ja varautumisessa on paljon eroja ilmasto- ja ympäristökysymysten luonteen ja laajuuden, yrityksiin kohdistuvien vaatimusten ja odotusten sekä niille avautuvien mahdollisuuksien suhteen.
Eroihin vaikuttavat monenlaiset tekijät, kuten liiketoiminnan luonnonvaraintensiteetti, yrityksen koko, yrityksen asema toimitusketjuissa ja liiketoimintaekosysteemeissä, yrityksen sijainti, asiakastyypit, tuotannontekijöiden lähteet ja yrityksen maantieteelliset markkinat.
2.13 Tämän vuoksi tarvitaan pitkälle räätälöityjä ratkaisuja ja huolellisesti kohdennettuja politiikkoja ja toimenpiteitä, joissa otetaan huomioon esimerkiksi valmistusteollisuuden keskisuurten yritysten, majoitusalalla ja vähittäiskaupan alalla toimivien yritysten, perheyritysten ja perinteisten yritysten, innovatiivisten startup-yritysten, yhteisötalouden yritysten sekä käsityöläisten ja vapaiden ammattilaisten väliset erot.
2.14 Mikro- ja pk-yritysten välisistä monista eroista huolimatta vihreän siirtymän onnistunut hallinta alkaa kaikissa yrityksissä riittävästä tietoisuudesta ja tietämyksestä ajankohtaisista kysymyksistä ja suuntauksista, minkä ansiosta on mahdollista nähdä yrityksen vahvuudet, heikkoudet, mahdollisuudet ja riskit sekä määritellä, miten se haluaa asemoitua vihreässä siirtymässä.
2.15 Konkreettisimmat toimet yritystasolla liittyvät koko liiketoiminnan suunnitteluun, organisointiin ja seurantaan, mukaan lukien tavaroiden ja palvelujen tuotanto ja myynti, kuljettamiseen ja logistiikkaan sekä energian, raaka-aineiden ja muiden tuotannontekijöiden hankintaan.
Ilmasto- ja ympäristönäkökohdat ovat myös olennainen tekijä innovaatiotoi­ minnassa, osaamisen kehittämisessä ja koko henkilöstön osallistamisessa sekä viestinnässä ja yhteistyössä sidosryhmien kanssa.
3.
Politiikat ja toimenpiteet, joilla mikro- ja pk-yrityksiä tuetaan 55-valmiuspaketin mukaisesti 3.1 Jotta mikro- ja pk-yritykset voisivat täyttää 55-valmiuspaketin vaatimukset ja toteuttaa vihreän siirtymän menestyksekkäästi, niille on annettava kaikki tarvittavat tiedot ja niitä on autettava ymmärtämään uusien monimutkaisten lainsäädäntöehdotusten vaikutukset (3).
Tämä edellyttää laaja-alaisia ja kohdennettuja tiedotus- ja valistustoimia, joista Euroopan komissiolla ja jäsenvaltioilla on ratkaiseva vastuu ja joita niiden on toteutettava koordinoidusti ja täydentävästi.
Myös elinkeinoelämän organisaatioilla ja eri ryhmien etuja ajavilla kamareilla on keskeinen rooli jäsenilleen tiedottamisessa ja jäsentensä tukemisessa.
Niiden toimintaa täydentävät koulutuksen tarjoajat, aluekehitystoimistot, klusteriorganisaatiot, työmarkkinaosapuolet ja asiaankuuluvat kansalaisjärjestöt.
3.1.1 Venäjän hyökättyä Ukrainaan Euroopan vihreän kehityksen ohjelmaan sisältyvien politiikkojen aikatauluista on nyt meneillään avoin kuuleminen uusien poikkeuksellisten olosuhteiden vuoksi ja johtuen EU:n riippuvuudesta Venäjältä ja Ukrainasta peräisin olevasta energiasta ja elintarvikkeista.
ETSK tunnustaa poikkeukselliset olosuhteet ja riippuvuudet ja katsoo, että vihreistä tavoitteista ei pitäisi luopua mistään syystä.
Kriisin päättymiseen saakka olisi kuitenkin sovellettava järkevää joustoa.
(2) (3)
Smit, S.J., SME focus – Long-term strategy for the European industrial future, Euroopan parlamentin talous-, tiede- ja elämänlaatuasioiden politiikkayksikkö, PE 648.776, huhtikuu 2020.
55-valmiuspaketti sisältää laajan valikoiman lainsäädäntöaloitteita, joita koskevat lopulliset päätökset riippuvat toimielinten välisistä neuvotteluista.
Niin kauan kuin tämä prosessi on kesken, mikro- ja pk-yrityksillä on käytössään vain osittaista tietoa, ja ne kärsivät epävarmuutta tulevaisuudesta.